b'\n_START_ARTICLE_\nGodartet prostataforst\xc3\xb8rrelse\n_START_SECTION_\nPSA\n_START_PARAGRAPH_\nPSA (prostataspesifikt antigen) er et antigen som enkelt kan m\xc3\xa5les i en vanlig blodpr\xc3\xb8ve. PSA-niv\xc3\xa5et vil v\xc3\xa6re forh\xc3\xb8yet b\xc3\xa5de ved prostatakreft, ved forst\xc3\xb8rret prostata og ved betennelse i prostata._NEWLINE_Godartet prostataforst\xc3\xb8rrelse er ikke ansett for \xc3\xa5 v\xc3\xa6re et forstadium til alvorligere tilstander som f.eks kreft i prostata. En moderat \xc3\xb8kning av PSA, som tolkes som mulig kreftsykdom, har ofte for\xc3\xa5rsaket inngrep for eventuell kreftsykdom p\xc3\xa5 mange pasienter som senere viste seg ikke \xc3\xa5 ha kreftsykdom, men som fikk betydelige vannlatningsplager av inngrepene. Legene er derfor tilbakeholdne med \xc3\xa5 m\xc3\xa5le PSA om det ikke er symptomer.\n_START_SECTION_\nRektaleksplorasjon (unders\xc3\xb8kelse med en finger i endetarmen)\n_START_PARAGRAPH_\nUnders\xc3\xb8kelse med en finger i endetarmen til pasienten (rektal eksplorasjon) er en rask, enkel og faglig god unders\xc3\xb8kelse som b\xc3\xb8r gj\xc3\xb8res oftere, men som det dessverre er forst\xc3\xa5elig skepsis til. Med en finger kan legen kjenne direkte p\xc3\xa5 prostata, fastsl\xc3\xa5 om strukturen er jevn eller knudrete, om det er kuler, om midtfuren i prostata er intakt, om kjertelen er forst\xc3\xb8rret, om den er vel avgrenset til sidene og om den er \xc3\xb8m som ved betennelse (prostatitt). Unders\xc3\xb8kelsen vil ogs\xc3\xa5 avsl\xc3\xb8re en stor del av tilfellene av endetarmskreft.\n_START_SECTION_\nHvor alvorlige er symptomene?\n_START_PARAGRAPH_\nSymptombildet er individuelt og hvilke av plagene som har sammenheng med prostataforst\xc3\xb8rrelsen som er mer eller mindre fremtredende og som er et problem i hverdagen, varierer fra mann til mann. Derfor har Urological Sciences Research Foundation utviklet sp\xc3\xb8rreskjemaet kalt IPSS som raskt gir en potensiell pasient et m\xc3\xa5l p\xc3\xa5 sin tilstand. Sp\xc3\xb8rreskjemaet finnes i interaktiv utgave s\xc3\xa5vel i engelsk som norsk versjon p\xc3\xa5 nettet. (Se eksterne lenker). Pasientens svar p\xc3\xa5 7 sp\xc3\xb8rsm\xc3\xa5l, resulterer umiddelbart i en poengscore som gir et m\xc3\xa5l p\xc3\xa5 om plagene er minimale, moderate eller alvorlige. _NEWLINE_Ved minimale plager, b\xc3\xb8r pasienten f\xc3\xb8lge utviklingen n\xc3\xb8ye, f.eks ved \xc3\xa5 kontrollere scoren hver 3. eller 6. m\xc3\xa5ned og for\xc3\xb8vrig g\xc3\xa5 til sine regelmessige legekontroller. Ved moderate plager, b\xc3\xb8r man bestille time hos lege for \xc3\xa5 f\xc3\xa5 r\xc3\xa5d og hjelp til behandling. Er symptomgraden alvorlig, b\xc3\xb8r man s\xc3\xb8ke lege umiddelbart b\xc3\xa5de for \xc3\xa5 utelukke alvorligere diagnoser og for \xc3\xa5 finne en terapi som kan lette symptomene og bedre livskvaliteten._NEWLINE_N\xc3\xa5r en prostatapasient m\xc3\xa5 opp om natten mer enn 3-5 ganger b\xc3\xb8r operasjon vurderes.\n_START_SECTION_\nOperasjon for forst\xc3\xb8rret prostata\n_START_PARAGRAPH_\nTidligere ble prostata operert ved \xc3\xa5 \xc3\xa5pne bukveggen og urinbl\xc3\xa6re ovenfor skambenet. Med en finger kunne prostata skrelles ut fra innsiden av urinbl\xc3\xa6ra. _NEWLINE_Det er blitt langt vanligere med "brenning", TUR, (transurethral resecsjon), som gj\xc3\xb8res med en hul sonde i urinr\xc3\xb8ret gjennom prostata. Det kan f\xc3\xb8res en metallslynge ut av enden og litt til siden av sonden og sette str\xc3\xb8m p\xc3\xa5 slyngen mens den trekkes utover gjennom prostata. Da blir det brent av noe vev p\xc3\xa5 innsiden av prostata. Slik brenning blir under inngrepet gjort i flere omganger foran, bak og til sidene av urinr\xc3\xb8ret gjennom prostata.\n_START_SECTION_\n\xc3\x85rsak\n_START_PARAGRAPH_\nEn studie publisert i det medisinske tidsskriftet Andrologia i 2008 p\xc3\xa5viser en nyoppdaget vei fritt (aktivt) testosteron kan n\xc3\xa5 prostata i ekstremt h\xc3\xb8ye konsentrasjoner og underst\xc3\xb8tte \xc3\xb8kt celledeling slik at kjertelens st\xc3\xb8rrelse \xc3\xb8ker. Studien antyder at \xc3\xa5rsaken til godartet prostataforst\xc3\xb8rrelse er feilfunksjon i testikkelvenene som viser seg som \xc3\xa5rebrokk (varikocele), et fenomen som er p\xc3\xa5vist \xc3\xa5 \xc3\xb8ke raskt med alder, grovt regnet tilsvarende de 10\xc2\xa0% \xc3\xa5rlig som BPH-prevalensen \xc3\xb8ker. Det hydrostatiske trykket \xc3\xb8ker 6-8 ganger og medf\xc3\xb8rer da redusert venet\xc3\xb8mming, og fri utveksling med prostata. Det er m\xc3\xa5lt konsentrasjoner av fritt testosteron p\xc3\xa5 omkring 130 ganger niv\xc3\xa5et i serum i testikkelvenene (testiklene er hovedkilden og konsentrasjonen reduseres under systemisk sirkulasjon) og studien konkluderer med at det \xc3\xb8kte trykket for\xc3\xa5rsaker hyperplasi i prostata. Studien angir ogs\xc3\xa5 en terapi (Gat-Goren-teknikk) tilsvarende den som benyttes ved varikocele og som gj\xc3\xb8r at venetrykket igjen blir normalt og prostata f\xc3\xa5r mindre volum og den kliniske manifestasjon blir mindre._NEWLINE_De fleste fagfolk antar at androgener (testosteron og relaterte hormoner) spiller en sentral rolle i forhold til godartet prostataforst\xc3\xb8rrelse. Dette inneb\xc3\xa6rer at androgener er en forutsetning for utviklingen, men at disse ikke n\xc3\xb8dvendigvis er \xc3\xa5rsaken til tilstanden. Dette underst\xc3\xb8ttes av at gutter som er kastrerte ikke utvikler denne tilstanden i voksen alder. Tvert imot gir ikke eksogent testosteron noen signifikant \xc3\xb8kning i risiko for symptomer._NEWLINE_Dihydrotestosteron (DHT), som er et nedbrytningsprodukt av testosteron, er en vesentlig faktor i forhold til prostatavekst. DHT omdannes fra sirkulerende testosteron i prostata ved p\xc3\xa5virkning av enzymet 5\xce\xb1-reduktase, type 2. Dette enzymet finnes i f\xc3\xb8rste rekke i cellene i bindevevsstammen og her skjer alts\xc3\xa5 DHT-syntesen._NEWLINE_DHT kan p\xc3\xa5virke bindevevscellene autokrint eller parakrint p\xc3\xa5 n\xc3\xa6rliggende celler i overflatevevet. I begge tilfeller binder DHT til cellenes androgene reseptorer og signaliserer omdannelse av vekstfaktorer som starter mitosen i bindevevs- og overflatecellene. DHT er 10 ganger mer potent enn testosteron fordi DHT binder seg til reseptorene over lengre tid. Viktigheten av DHT for hyperplasi er st\xc3\xb8ttet av kliniske observasjoner hvor inhibitorer av 5\xce\xb1-reduktase er gitt til menn med godartet prostataforst\xc3\xb8rrelse. Behandling med 5\xce\xb1-reduktase-inhibitorer reduserer DHT-innholdet i prostata og \xe2\x80\x93 som en konsekvens - reduseres st\xc3\xb8rrelsen p\xc3\xa5 prostata og i mange tilfeller reduseres ogs\xc3\xa5 symptomene._NEWLINE_Hyperplasi inneb\xc3\xa6rer, for \xc3\xa5 v\xc3\xa6re presis, at antallet celler \xc3\xb8ker, mens hypertrofi betyr at den enkelte celle \xc3\xb8ker sitt volum. Betegnelsene kan imidlertid bli brukt om hverandre, selv ogs\xc3\xa5 blant urologer. _NEWLINE_Testosteron fremmer celledeling i prostata, men normalt har pasienter med BPH lave testosteronniv\xc3\xa5er i serum. En mindre studie har vist at medisinsk kastraksjon senker hormonniv\xc3\xa5ene i serum og prostata ulikt og p\xc3\xa5virker niv\xc3\xa5ene av testosteron og dihydrotestosteron i prostata minst._NEWLINE_Det finnes en viss dokumentasjon for at \xc3\xb8strogen kan spille en rolle i sammenheng med BPH, men virkningen sees i hovedsak ved lokal omdannelse av \xc3\xb8strogen til androgener i prostatvevet snarere enn som direkte p\xc3\xa5virkning av selve \xc3\xb8strogenet. In vivo-studier med kastrerte kaniner, har p\xc3\xa5vist signifikant reduserte niv\xc3\xa5er av androgener uten at \xc3\xb8strogenniv\xc3\xa5ene endret seg, samtidig som prostata ble mindre. Studier som har sett etter korrelasjon mellom prostatavekst og \xc3\xb8strogenniv\xc3\xa5ene i serum har generelt ikke kunnet p\xc3\xa5vise noen sammenheng._NEWLINE_I mikroskop kan godartet prostataforst\xc3\xb8rrelse sees hos de fleste menn etter hvert som alderen \xc3\xb8ker, og verden over spesielt hos menn over 70 \xc3\xa5r. Men andelen som har klinisk siginfikan BPH med symptomer, varierer dramatisk, avhengig av livsstil. Menn som har en vestlig livsstil har langt h\xc3\xb8yere insidens av BPH med symptomer enn menn med en tradisjonell eller landlig livsstil. Dette er bekreftet av forskning fra Kina som viser at BPH med kliniske symptomer sjelden forekommer hos menn i landomr\xc3\xa5der mens det blant menn i byer som har valgt en vestlig livsstil har himmelh\xc3\xb8ye insidenser, selv om de enn\xc3\xa5 er lavere enn i Vesten._NEWLINE_Mye arbeid gjenst\xc3\xa5r for \xc3\xa5 klarlegge \xc3\xa5rsakene til BPH fullt ut.\n_START_SECTION_\nEpidemiologi\n_START_PARAGRAPH_\nProstatakjertelen blir st\xc3\xb8rre hos de fleste menn n\xc3\xa5r de blir eldre. Insidensen \xc3\xb8ker fra 3 tilfeller per 1\xc2\xa0000 menn i aldersgruppen 45-49 \xc3\xa5r til 38 tilfeller i aldersgruppen 75-79. Prevalensen er 2,7% for menn i gruppen 45-49, 24% ved 80 \xc3\xa5rs alder. For enkelte er symptomene s\xc3\xa5 alvorlige av tilstanden m\xc3\xa5 behandles.'